Wi borgermestere und radmanne der stad tu Revele doen witlik und openbare allen guden luden, de dessen jegenwordigen bref seen, horen ofte lesen, dat wi mit guder vorsichticheit umme bede willen unses holden heren, des mestirs tu Liflande, hebben gegunt dem ersamen manne Jacob Abrahamsson, unsem leven vrende, de erve und den garden buten der stad, de he van Wilhelm van Wesenberge gekoft hevet, und ok de wurde und den garden binnen der stad, de he van hern Gerde van der Beke und van Johan Lysten gekoft hevet, vri em tu brukende sunder alle borgerrecht dar van tu doende tu sinem levene. Weret ok vortmer dat sine rechten erven, na afscheiden sines lives, nen borgerrecht doen en wolden alse andere borgere, so sal de rad des mechtich wesen dat se de erve und de garden und de wurde vorbeschr. mogen tu sik losen und nemen vor ccc mark Rig. und seventich mark Rig., alse he se erstes kopes gekoft hevet, sunder jemandes ansprake, und dit vorbeschr. gelt mach Jacob Abrahamsson vorben. bescheden, keren und geven bi sime levende, wor und weme dat he wil, na siner behegelicheit, sunder ansprake. Tu ener merer betuchnisse und witlicheit desser vorbeschr. dinge so hebbe wi unses stades ingesegel an dessen jegenwordigen bref gehangen, de gegeven und geschreven is tu Revele na der bort unses Heren Christi dusent drehundert in dem vere und negentigisten jare, uppe des hilgen apostoli dach sente Jacobs des groteren.